બહાર ટેક્સી ઊભી રહી હોય તેવું જણાયું. ટેક્સીનાં બારણાં ઉઘાડ-બંધ થવાનો અવાજ આવ્યો અને થોડી વારે કોલબેલ વાગી. બધાંની આંખો દરવાજા ભણી ખેંચાઈ. ખાદીના ચોળાયેલા લેંઘા-ઝભ્ભામાં ચૂંટણી હારી ગયેલા પ્રતિષ્ઠિત નેતા જેવું નીરવનું મોં જોઈ બધાની નિરાશામાં ઓર વધારો થયો. નિરવે સૌના ચહેરા પર એક નિસ્તેજ નજર ફેરવી અને તે સોફામાં બેસી પડ્યો. એના મોં પર થાક અને ઉદાસી સ્પષ્ટ દેખાતા હતા. એડવોકેટ તન્ના કશું બોલ્યાં વગર શૂન્ય આંખે પોતાના હોનહાર ધારાસભ્ય ભાઈને જોઈ રહ્યા.